**Ympyrätalo** on Helsingin Hakaniemessä sijaitseva eläkevakuutusyhtiö Ilmarisen vuodesta 2000 lähtien omistama sylinterimäinen liikerakennus, jonka suunnittelivat Heikki ja Kaija Siren.

Historia
--------

Signe Brander: Eläintarhanlahden laituri vuonna 1907. Taustalla on tontti, jolla nykyinen ympyrätalo sijaitsee.
Ympyrätalo on ainoa rakennus Siltasaarenkadun, Eläintarhantien ja Porthaninrinteen välisessä korttelissa. Aikaisemmin sen paikalla sijaitsi useita puutaloja sekä pari kivitaloa, muun muassa Wendtin talo, jonka suunnitteli rakennusmestari Heikki Kaartinen, sekä asunto-osakeyhtiö Berggrundin talo (1903), jonka suunnitteli arkkitehti Gustaf Estlander.

Rakennus valmistui 1968 Kansallis-Osake-Pankin toimitaloksi. Rakennuksen ulkopuolella sijaitsee kolme kioskirakennusta, joissa toimi alkuaikoina Suomen suurin autopankki. Palvelu lopetettiin kuitenkin jo pian 1970-luvulla kysynnän hiivuttua.

Vuosina 2002–2004 talo peruskorjattiin siten, että talotekniikka nykyaikaistettiin ja huonetilat tehtiin valoisiksi ja helposti muunneltaviksi. Peruskorjauksen kokonaiskustannukset olivat 30 miljoonaa euroa. Yksi peruskorjauksen suunnitteluun osallistuneista arkkitehdeista oli Jukka Siren, rakennuksen suunnitelleiden arkkitehtien poika. Rakennuksen huoneistoala on 35 654 m², josta vuokrattavaa tilaa on 25 500 m².

Ympyrätalo on suojeltu ulkokuoren, sisäänkäyntien, sisäpihan ja porraskäytävien osalta. Peruskorjauksessa lähes kaikki sisärakenteet uusittiin, vain yksi toimistohuoneryhmä jätettiin kaupunginmuseon pyynnöstä alkuperäiseen 1960-luvun ilmeeseen.

* Hakaniementori 1961. Keskellä Wendtin talo joka myöhemmin purettiin Ympyrätalon tieltä.Hakaniementori 1961. Keskellä Wendtin talo joka myöhemmin purettiin Ympyrätalon tieltä.
* Ympyrätalo Hakaniementorilta kuvattuna.Ympyrätalo Hakaniementorilta kuvattuna.
* Näkymä Säästöpankinrannasta Ympyrätalolle.Näkymä Säästöpankinrannasta Ympyrätalolle.
* Hannu Siren, Symboli, 1985.Hannu Siren, *Symboli*, 1985.
* Ympyrätalo öisessä ilmakuvassa.Ympyrätalo öisessä ilmakuvassa.

Julkinen taide
--------------

Ympyrätalon pääoven edustalla on kuvanveistäjä Hannu Sirenin suunnittelema teräksinen taideteos, halkaisijaltaan kolme metriä oleva pallon muotoinen *Symboli*. Hannu Siren on Heikki ja Kaija Sirenin poika. Teos kuuluu Nordean taidekokoelmaan (tilanne 2005).

Liikenneyhteydet
----------------

Ympyrätalo on helposti saavutettavissa julkisen liikenteen avulla. Rakennuksen ulkopuolella sijaitsee sisäänkäynti Hakaniemen metroasemalle. Suunnitelmissa on ollut rakentaa Ympyrätalosta suora yhteys metroasemalle, mutta tämä on lykätty kustannus- ja aikataulusyistä tuonnemmaksi, mahdollisesti Pisararadan yhteydessä toteutettavaksi. Raitiolinjat 3, 6, 7 ja 9 kulkevat Ympyrätalon ohi tai viereisen Hakaniementorin pysäkille. Läheisten linja-autopysäkkien kautta kulkee lukuisia paikallis- ja seutubusseja, mukaan lukien runkolinja 600 Helsinki-Vantaan lentoasemalle.

Liikkeet ja palvelut
--------------------

* S-market
* Ravintola Memphis Hakaniemi
* Apteekki 360 Ympyrätalo
* Svenska Handelsbanken
* Lääkärikeskus Mehiläinen
* Alko

Lähteet
-------

* Kauppalehti Vip 1.10.2007*lähde tarkemmin?*

### Viitteet

1. ↑  3.6.1902 Hufvudstadsbladet no 147, s. 4 *digi.kansalliskirjasto.fi*. Viitattu 12.6.2020.
2. 1 2  Symboli Helsingin kaupungin taidemuseo.  Arkistoitu 4.3.2016. Viitattu 8.6.2014.
3. ↑  Vanninen, Anna: Ympyrätalon omistaja etsii uutta käyttöä vanhoille drive-in-pankkikioskeille *Helsingin Sanomat*.  17.10.2012. Viitattu 2.7.2014.
4. 1 2  Niiniluoto, Markku: Ympyrätalon peruskorjaus *Projektiuutiset*.  2004.  Arkistoitu 23.2.2014. Viitattu 2.7.2014.
5. ↑  Pöppönen, Hannu: Ympyrätalon veistosta pallotellaan uudelle omistajalle.  *Helsingin Sanomat*, 6.9.2005.  Sanoma News. Artikkelin verkkoversio. Viitattu 7.12.2013.
6. ↑  Tamminen, Lilja: HKL Johtokunta 14/2013: Hakaniemen ja Koskelan suunnitelmat etenevät  22.11.2013. liljat.fi. Viitattu 2.7.2014.

Aiheesta muualla
----------------

* Kuvia tai muita tiedostoja aiheesta **Ympyrätalo** Wikimedia Commonsissa

* Ympyrätalon kotisivut. (Arkistoitu – Internet Archive)
* Ympyrätalo (video) *Elonet, Kansallinen audiovisuaalinen instituutti Kavi*.  1969. Kansallis-Osake-Pankki.